als_Latn dik_Latn sag_Latn
24 Mars 2015 - 15:31
Shumë prej këtyre organizatave tashmë kanë anuluar festivalet e tyre për këtë vit. Disa në shenjë proteste do të mbajnë edicionin e sivjetmë jashtë Kosovës. Të revoltuar me vendimet e ministrit të ri, disa prej përfaqësuesve të OJQ-ve kulturore u mblodhën sot në një takim me media, ku kërkuan, përveç shkarkimit të ministrit Shala, të rishikohet vendimi dhe të bëhen publike procedurat që e kanë sjellë këtë vendimmarrje.
Ata kërkojnë që të nisë një proces i ri, i cili do të krijojë mekanizma që do të ndërprerin, sipas tyre, këtë praktikë degraduese të ndarjes së buxhetit për skenën e pavarur.
Albert Heta, nga stacion-Qendra për Art Bashkëkohorë, nuk pajtohet me ligjet e kulturës në Kosovë. Ai thotë se ligjet aktuale e mundësojnë edhe këtë vendim skandaloz.
“Deklaratat publike dhe qëndrimi pas këtyre vendimeve nga ministri i Kulturës neve nuk na lë rrugë tjetër përveç të kërkojmë nga kryeministri i Kosovës të shkarkojë ministrin e Kulturës në një afat sa më të shkurtë. Të rishikojë këtë vendim dhe të bëjë publike procedurat që e kanë sjellë këtë vendimmarrje dhe të nisë një proces të ri që do të krijojë mekanizma që do të sanojnë këtë gjendje urgjentisht, të ndërpresin këtë praktikë degraduese të ndarjes së buxhetit për skenën e pavarur, si tregues të funksionimit të sistemit demokratik në vend dhe njëherë e përgjithmonë të ndërtojë një sistem të vlerësimit të bazuar mbi kritere profesionale, dëshmi meritore të punës , të institucioneve tona të kulturës, dhe institucioneve publike të kulturës dhe projekteve e iniciativave të propozuara të artistëve të lirë”, tha ai.
Heta, thotë se mënyra e kësaj vendimmarrje ka rrezikuar seriozisht jetën kulturore në vend.
Megjithatë, ai tha se do të mbesin të përkushtuar për të ruajtur institucionet e pavarura kulturore në vend.
“Institucionet e pavarura të kulturës, anëtarë të rrjetit të organizatave të pavarura të kulturës dhe artistë të lirë, janë te përkushtuar të mbrojnë në çdo mënyrë dhe me çd0 kusht, institucionet e pavarura të kulturës, anëtar6ët e këtij rrjeti, artistë të lirë, skenën e pavarur dhe interesin e përgjithshëm që është rrezikuar me këtë vendim. Kjo është deklarata e institucionet e cila do t ë ofrohet pastaj për përkrahje, jo vetëm institucioneve të kulturës, që funksionojnë si institucione të shoqërisë civile, por edhe të institucioneve të shoqërisë civile që nuk funksionojnë në kulturë, sepse me ketë venim, ne mendojmë që është sulmuar shoqëria civile në përgjithësi”, tha ai.
Vendimi i ministrit Shala për Hetën është në kundërshtim me strategjinë e bashkëpunimit mes Qeverisë së Kosovës dhe organizatave të shoqërisë civile, i cili është si proces i iniciuar në vitin 2007.
Përfaqësuesit e OJQ-ve kulturore në vend, mendojnë se në këtë mënyrë janë sulmuar të gjitha ato projekte që vite me radhë i kanë bërë nderë Kosovës.
Besa Luzha, nga Chopin Piano Fest, tha se deklaratat e dhëna dje nga përfaqësues të ministrisë, se kjo ka qenë thirrja e parë e do të ketë edhe thirrje të tjera, nuk qëndron.
“Në konkurs fare nuk është cekur që kjo është thirrja e parë, dhe për të cilat projekte ose afate kohore vlen thirrja dhe askund nuk është përmend që dot ketë thirrje të dytë. Kështu që kjo është një lajthitje, nëse ka qenë tendenca është dashtë qartë të lajmërohet, sepse, atëherë, projektet që kishin me filluar pas gjysmës së dytë të vitit, do të konkurronin në thirrjen e dytë”, tha ajo.
Sipas saj, këtu ka një mos argumentim të qartë ku nuk po dihet arsyeja e krejt kësaj.
Luzha iu referua edhe ligjit, ku thotë se ministria e ka për obligim të iu përgjigjet secilës organizatë me një sqarim pse nuk i është përkrahë projekti. Ajo tha se nuk kanë marrë asnjë shkresë nga përfaqësues të kësaj ministrie.
Edicionet e sivjetmë të shumë festivaleve tashmë janë anuluar. Ka të tillë që edicionet i kanë në fund të vitit, dhe kanë ende kohë të aplikojnë për mbështetje në organizata të ndryshme.
Njëri ndër ta edhe Festivali i Studentëve Skena Up.
Drejtoresha e këtij festivali Hana Qena tha se do të presin se sa mund të gjejnë mbështetje për organizimin e festivalit që ajo drejton. Mund të ndodhë që edhe ky festival të anulohet për sivjet.
“Me deklaratat e Vehbi Miftarit, dje kur e kam parë në televizor, e kam kuptuar që ai njëri është shumë tradicional, jeton me ligje fisnore dhe ndarjen e buxhetit e ka bërë në mënyrë fushore, së bashku me ministrin e kulturës dhe për këtë arsye festivali Skena UP, kërkon nga kryeministri Isa Mustafa me shkarkua zotri Kujtimin. Ndoshta për Isa Mustafën është tash vështirë, pasi e ka shkarkuar Jabllanoviqin, por megjithatë mendoj që kultura në venin tonë është në krizë të papame dhe nga kjo, Ministria e Kulturës është duke shkarkuar dëme që as ai vet nuk po e dinë çka është duke bërë. Studentët e fakulteteve të arteve janë në gjendje të mjerueshme, edhe me ua ndalu një festival që ua mundësin së paku me taku profesorë dhe me pasë një mundësi ku munden me e shfaqë punën e tyre, për mua është tragjike”, tha ajo.
Me vendimin e ministrit Shala ku iu zvogëlua përkrahja buxhetore shumë festivaleve, për këtë vit u ndërpre edhe edicioni i “Albaniades”. Këtij festivali iu shkurtua buxheti për 70 për qind.
E, “Re Muzika” këtë edicion do të shfaqet me vetëm 4 koncerte e jo 14. Ky festival nuk po anulohet për shkak se një pjesë e organizimit veç është bërë.
Përfaqësues të institucioneve kulturore jo publike në vend, thonë se arti në Kosovë po gjendet në krizë.
Sipas tyre, kjo krizë mund të menaxhohet duke e shkarkuar ministrin Shala dhe duke krijuar mekanizma që do të pamundësonin që diçka e ngjashme të ndodhë prapë.
Ata thonë se duhet vepruar dhe nuk ka kohë të humbet duke i pritur politikanët, që sipas tyre, nuk dinë sesi duhet përkrahur kultura në vend.
6 Qershor 2015 - 22:42
6 Qershor 2015 - 22:31
6 Qershor 2015 - 22:24
6 Qershor 2015 - 22:21
6 Qershor 2015 - 21:37
Ec me kohën...
fao_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn